Christi Krybbe skoler

Christi Krybbe skoler ligger i Vetrlidsallmenningen 10 i Bergen, like ved nedre fløybanestasjon, og er Nordens eldste barneskole i fortsatt drift.«Christi Krybbe skoler», oVe Den åpnet i 1739 som Bergens første fattigskole, tilhørende Korskirkesognets menighet. Skolen er i dag en kommunal barneskole med plass til 200 elever.

 Historikk 
 Etablering 
St. Martinskirken brant ned i forbindelse med den store bybrannen 19. mai 1702, og skolen ble oppført på kirkegården med stein hentet fra den utbrente kirken.<ref>[https://www.bergenbyarkiv.no/bergenbyleksikon/arkiv/1425055 «Martinskirken», Bergen byleksikon]</ref> Skolens grunnstein ble nedlagt den 20. april 1739, og bygget bekostet av 24 forretningsmenn fra Korskirkens menighet for en pris av 2 423 riksdaler. Bygningen hadde opprinnelig to etasjer og svaiet valmtak. Bygningen fikk senere påbygget trappegavler og gotisk vindusform. Huset har beholdt sitt gamle dørmerke og et solur i marmor.

I 1816 kom den første norske lov om allmueskolevesenet. Christi Krybbe var blant de de fire skolene som fantes for allmuens barn i Bergen i 1816 (pluss én i Sandviken som da lå utenfor bygrensen). Dette var fundas-skoler, dvs. egne økonomiske stiftelser grunnet i hver sin fundas (forskrifter for milde stiftelser),  og var «kongelig konfirmert» (= bekreftet av kongen).Gisle, Jon; Store norske leksikon (2005-07): «fundas» i Store norske leksikon på snl.no. Hentet 13. januar 2025 fra  I 1825 var det slik mangel på skoleplasser i Bergen at det på loftet i Christi Krybbe ble innrettet en «vekselundervisningsskole» for opptil 200 elever om gangen - gutter halve dagen, jenter andre halvparten. Fagene var lesing, skriving og regning, dvs. allmenndannende undervisning i stedet for konfirmasjonsforberedende. Opplæringen foregikk gruppevis, der en flink elev underviste yngre elever for å avlaste læreren.Unn Fauskanger: «Almuebarns skolegang» (s. 166), Bergen historiske forenings skrifter, nr 87/88 1991

Christi Krybbes fundas'' var forfattet av Korskirkens sogneprest Jens Jonsøn Mariager og kapellan Christian Thunboe, og disse to, samt de 24 forretningsmennene, signerte den 1. mai 1737. Dokumentet ble så sendt til kong Christian VI som signerte på Frederiksborg slott 29. august 1738.Christi Krybbes Fundatz for Kors-Kircke Meenighed i Bergen, marcus.uib.no

 Lasarett 
Under koleraepidemien som rammet Bergen, ble skolen rekvirert til lasarett 17. desember 1848. Siden bygningen var offentlig eid, påførte den ikke sunnhetskommisjonen husleieutgifter, slik at Christi Krybbe også var det lasarettet som ble holdt i drift lengst, helt til 21. april 1849. Da var den siste pasienten på bedringens vei og ble overført til Bergen sivile sykehus. 359 kolera-pasienter var innom Christi Krybbe, herav døde 209, mens 150 ble utskrevet som friske.Bjørn Davidsen: «Da koleraen herjet i Bergen» (s. 64), Bergensposten nr 2/1999
 Skoler 
I dag heter det «Christi Krybbe skoler» i flertall. Skolebygning nummer to ble bygget i 1874, like nord for Christi Krybbe skole. «Øvregaten skole» var en selvstendig pikeskole fram til 1893. De to skolene ble slått sammen og fikk felles navn i 1920.

I 1999 gjennomgikk skolen en større rehabilitering og ombygging.
 Arkivet etter Christi Krybbe skoler 
Arkivet etter Christi Krybbe skoler oppbevares ved Bergen byarkiv og inneholder forskjellig informasjon om skolen, elevene og de ansatte i periode 1818-2006. En god del av materialet stammer fra 1800-tallet. Møtebøker fra tilsynsutvalget, klassedagbøker, vitnemål og karakterprotokoller er eksempler på det.

Referanser

 Eksterne lenker 


 Christi Krybbe skoler - oppslagsverket oVe, artikkel av  Lars Bostrøm Johansen, Bergen byarkiv.


Kategori:Kulturminner i Bergen
Kategori:Barneskoler i Bergen
Kategori:Bergenhus
Kategori:Utdanningsinstitusjoner etablert i 1739